Breviarium Ottoniense
Breviarium Ottoniense er den ene af de to første bøger, der er trykt i Danmark. Den blev trykt i Odense i 1482 af den tyske bogtrykker Johann Snell.
Værket er i et lille kvartformat på formentlig 1016 sider, hvoraf kun 932 sider er bevaret i det eneste eksemplar af bogen, som kendes. Bogen er sat i to forskellige grader af en nordtysk frakturskrift, illumineret med håndtegnede initialer og rubriceret i den løbende tekst. Det blev trykt i to adskilte arbejdsgange på to lidt forskellige papirkvaliteter. Udover dette eneste eksemplar af bogen, som i dag ejes af Det kongelige Bibliotek i København, fandt man engang – under en restaurering af gamle bøger i Universitetsbiblioteket i Uppsala – fire trykte blade (otte sider) fra værket som fyldmateriale inden i et gammelt læderbind.